SKRIFTLIG FORESPØRGSEL P-1072/00

af Salvador Jové Peres (GUE/NGL) til Kommissionen

(29. marts 2000)

Om: Reform af støtteordningen for bomuld

Artikel 6 i forordning (EØF) nr. 1553/95(1) indfører en forpligtelse for Kommissionen til senest inden begyndelsen af produktionsåret 1999/2000 at forelægge en beretning om, hvordan støtteordningen for bomuld virker samt at forelægge et forslag til reform udelukkende hvis beretningen viser, at det er nødvendigt. Kommissionen har imidlertid direkte forelagt et forslag til reform uden at forelægge nævnte beretning. I sin begrundelse erkender Kommissionen, at denne forpligtelse delvis var foregrebet i Kommissionens beretning til Rådet om de græske anmodninger i bomuldssektoren, (KOM(1998) 10). Ikke desto mindre giver Kommissionen udtryk for, at denne beretning følgelig ikke træder i stedet for den beretning, der henvises til i forordning 1553/95 og derfor ikke kan udgøre nogen helhedsundersøgelse af sektorens økonomi.

Til trods for, at protokol nr. 4 knyttet til akten vedrørende Grækenlands tiltrædelse af Fællesskabet erkender bomulds særlige landbrugsmæssige karakter, er bomuld aldrig blevet medtaget i bilag II til traktaten, hvorfor dette udelukker den fra de fleste horisontale foranstaltninger under den fælles landbrugspolitik. Bomuld er bl.a. udelukket fra miljø- og udviklingsforanstaltninger inden for landbruget vedtaget i forbindelse med Agenda 2000 og de generelle bestemmelser om producentsammenslutninger. Situationen for bomuld inden for hele den fælles landbrugspolitik tilråder, at de manglende bestemmelser medtages i den beretning, der henvises til i forordning (EØF) nr. 1553/95.

Hvad er årsagen til, at Kommissionen ikke har forelagt den beretning, der kræves i forordning (EØF) nr. 1553/95, inden den forelagde sit forslag til reform? Er Kommissionen klar over, at forpligtelserne i Rådets forordning ikke er overholdt? Agter Kommissionen stadig at forelægge omtalte beretning og ændre sit forslag i forhold til sine konklusioner? Mener Kommissionen, at man kan indføre miljømæssige krav for bomuld, når bomuld er udelukket fra de miljøbestemmelser, der er anført i Agenda 2000?

(1) EFT L 148 af 30.6.1995, s. 45.

Svar afgivet på Kommissionens vegne af Franz Fischler

(18. april 2000)

Afsnit 11 (om bomuld) i protokol nr. 4 knyttet til akten vedrørende Grækenlands tiltrædelse er blevet ændret ved artikel 6 i Rådets forordning (EF) nr. 1553/95 af 29. juni 1995(1), ifølge hvilken Kommissionen skal forelægge Rådet en beretning om, hvordan støtteordningen for bomuld fungerer. Der er altså ikke tale om en samlet undersøgelse af de økonomiske aspekter af denne sektor, men om en gennemgang af den ordning, som Rådet i 1998 koncentrerede om fire særlige spørgsmål(2).

Begrundelserne til bestemmelserne i forslaget til forordning(3) rummer det væsentligste indhold af beretningen, hvilket der gøres opmærksom på i indledningen. De gennemgår støtteordningen og beskæftiger sig med de fire punkter, Rådet har peget på.

Kommissionens forslag skal ses som en naturlig følge af de behov, der fremføres i denne beretning om gennemgangen af støtteordningens funktion.

Som det ærede medlem gør opmærksom på, er bomuld ikke omfattet af de fleste horisontale foranstaltninger under den fælles landbrugspolitik på grund af dens specifikke juridiske ordning. Miljøforanstaltningerne inden for rammerne af Agenda 2000 gælder således ikke eksplicit for bomuld.

Ikke desto mindre kan bomuldsdyrkning, der ofte er meget intensivt og vandforbrugende, være yderst skadeligt for miljøet, hvis den ikke er underlagt visse miljøbestemmelser. Sådanne regler kan indføres i henhold til den støtteordning, der er omhandlet i protokol nr. 4, fordi de som omtalt i protokollens afsnit 2, første led, på lang sigt bidrager til at støtte bomuldsproduktionen.

(1) EFT L 148 af 30.6.1995.

(2) KOM(1998) 10 endelig udg.

(3) KOM(1999) 492 endelig udg.